ย้ำลดบอนด์สกัดเงินไหลเข้า
แบงก์ชาติแจงใช้ดูแลไม่ให้ค่าบาทผันผวนรุนแรง ปัดมุ่งความได้เปรียบทางการค้า
8 เม.ย. 2560

แบงก์ชาติแจงใช้ดูแลไม่ให้ค่าบาทผันผวนรุนแรง ปัดมุ่งความได้เปรียบทางการค้าโพสต์ทูเดย์ – ธปท.ยันลดบอนด์หวังดูแลบาทจากเงินไหลเข้า ไม่ได้มุ่งสร้างความได้เปรียบทางการค้านายจาตุรงค์ จันทรังษ์ ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) ในฐานะเลขานุการคณะกรรมการนโยบายการเงิน (กนง.) เปิดเผยว่า การประกาศลดปริมาณการออกพันธบัตร (บอนด์) ธปท. ระยะ 3 เดือน และ 6 เดือน ลงประเภทละ 1 หมื่นล้านบาท/สัปดาห์ ในเดือน เม.ย.ปีนี้ หรือจากที่เคยออกสัปดาห์ละ 4 หมื่นล้านบาท เหลือ 3 หมื่นล้านบาทนั้น ยังไม่สามารถสรุปได้ชัดเจนนักว่าจะช่วยให้เงินทุนไหลเข้ามาน้อยลงจนเงินบาทอ่อนค่าลงหรือไม่ทั้งนี้ เนื่องจากหลังการบังคับใช้ไปเมื่อวันที่ 4 เม.ย.ที่ผ่านมา เงินบาทเคลื่อนไหวปรับอ่อนค่าลงมาบ้างนั้น ส่วนหนึ่งเป็นการอ่อนค่าลงตามทิศทางสกุลเงินในภูมิภาคด้วย ขณะเดียวกันช่วงนั้นอัตราดอกเบี้ยผลตอบแทนพันธบัตร(ยิลด์) ระยะสั้นก็ลดลงในจังหวะเดียวกับที่ยิลด์ของสหรัฐลดลงด้วยเช่นกัน“ยังเร็วไปที่จะประเมิน จึงไม่สามารถบอกได้ว่าเงินบาทที่อ่อน หรือยิลด์บอนด์สั้นที่ลดลงเป็นผลของมาตรการได้ชัดเจน ส่วนจะใช้มาตรการลดการออกบอนด์สั้นในเดือน พ.ค.นี้ด้วยหรือไม่ ยังบอกไม่ได้ต้องติดตามดู” นายจาตุรงค์ กล่าวสำหรับการออกมาตรการลดการออกบอนด์ระยะสั้นของ ธปท. จะทำให้สหรัฐมาเอาผิดกับไทยได้หรือไม่นั้น นายจาตุรงค์ กล่าวยืนยันว่า ธปท.ลดออกบอนด์เพื่อการชะลอปริมาณเงินทุนต่างชาติที่ไหลเข้ามาในไทยมาก ไทยเป็นประเทศเล็กและเศรษฐกิจเปิด จึงมีเงินไหลเข้ามา ธปท. จึงชะลอไว้บ้างเพื่อไม่ให้ค่าเงินบาทผันผวนรุนแรงจากเงินไหลเข้ามาเกินไป แต่ไม่ได้ทำเพื่อสร้างความได้เปรียบทางการค้าแน่นอนเลขาฯ กนง. กล่าวว่า กรณีที่ไทยถูกสหรัฐจับตามองว่าใช้นโยบายดูแลอัตราการแลกเปลี่ยนเพื่อสนับสนุนการส่งออกหรือไม่ เพราะไทยเป็นหนึ่งในประเทศที่เกินดุลการค้ากับสหรัฐสูงนั้น ธปท.มองว่าผลกระทบต่อเรื่องนี้ไม่น่าจะเกิดขึ้นได้เร็วนัก เพราะหากถูกกล่าวหากรณีเช่นนี้ก็ต้องมีกระบวนการเจรจากัน รวมถึงไปดูรายละเอียดว่าสินค้าอะไรได้เปรียบ เสียเปรียบ ซึ่งกระบวนการต้องใช้เวลาพอสมควร“เรื่องนี้คาดว่าครึ่งหลังของเดือน เม.ย. น่าจะรู้ความคืบหน้าบ้าง แต่เชื่อว่าผลกระทบจากเรื่องนี้ไม่น่าจะเกิดขึ้นเร็ว เพราะการถูกกำหนดว่าเป็นประเทศที่ควบคุมค่าเงินเพื่อให้ได้เปรียบทางการค้าหรือไม่นั้น ต้องใช้เวลาในการเจรจา และต้องมาดูรายละเอียดว่าสินค้าอะไรที่ได้เปรียบโดยไม่สมควรหรือไม่” เลขาฯ กนง. กล่าว